作者：张元干
词牌/韵律：风流子

paragraphs: 飞观插雕粱。
凭虚起、缥缈五云乡。
对山滴翠岚，两眉浓黛，水分双派，满眼波光。
曲栏干外，汀烟轻冉冉，莎草细茫茫。
无数钓舟，最宜烟雨，有如图画，浑似潇湘。
使君行乐处，秦筝弄哀怨，云鬓分行。
心醉一缸春色，满座疑香。
有天涯倦客，尊前回首，听彻伊川，恼损柔肠。
不似碧潭双剑，犹解相将。